Anexă

Ghid de finanţare a

Programului privind casarea autovehiculelor uzate

Capitolul I

Dispoziţii generale

Articolul 1

Rolul ghidului de finanţare

Prezentul ghid de finanţare, denumit în continuare *ghid*, constituie un suport informativ, având rolul de a furniza persoanelor interesate informaţii esenţiale privind derularea Programului privind casarea autovehiculelor uzate, denumit în continuare *Program*.

Articolul 2

Scopul, obiectul şi indicatorul de performanţă ai Programului

(1) Scopul Programului îl constituie îmbunătăţirea calităţii mediului prin casarea autovehiculelor uzate.

(2) Obiectul Programului constă în finanţarea nerambursabilă din Fondul pentru mediu, denumită în continuare *finanțare*, acordată pentru autovehiculul uzat având o vechime egală sau mai mare de 15 ani de la anul fabricației, în schimbul predării acestuia spre casare.

(3) Indicatorul de performanţă şi eficienţă a Programului îl reprezintă numărul de autovehicule uzate casate.

Articolul 3

Caracterul Programului şi aria geografică de aplicare

1. Programul are caracter multianual şi se aplică la nivel naţional.
2. Implementarea Programului se derulează în baza contractelor de delegare încheiate de Administrația

Fondului pentru Mediu cu unitățile administrativ-teritoriale organizate la nivel de comună, oraşe, municipii,

astfel cum sunt definite prin Ordonanţa de urgenţă a Guvernului nr. 57/2019 privind Codul administrativ, cu

modificările şi completările ulterioare, și/sau subdiviziunea administrativ-teritorială a municipiului Bucureşti,

conform dispozițiilor art. 3 alin. (4^1), precum și ale art. 13^1 din Ordonanța de urgență a Guvernului nr.

196/2005 privind Fondul pentru mediu, aprobată cu modificări și completări prin Legea nr. 105/2006, cu

modificările și completările ulterioare.

Articolul 4

Sursa de finanţare pentru derularea Programului

Finanţarea Programului se realizează din veniturile Fondului pentru mediu, în limita creditelor de angajament şi bugetare prevăzute cu această destinaţie prin bugetul anual al Fondului pentru mediu, aprobat conform legii.

Articolul 5

Definiţii și acronime

(1) În sensul prezentului ghid, termenii şi expresiile de mai jos se definesc astfel:

1. aplicaţie informatică - software administrat şi pus la dispoziţie gratuit de către AFM, prin intermediul căruia este gestionat programul, fiind structurat pe două module, dedicate UAT și persoanelor fizice;
2. autoturism - autovehicul aparţinând categoriei de folosinţă M1, conceput şi construit pentru transportul de pasageri şi care are, în afara locului conducătorului, cel mult 8 locuri pe scaune, conform RNTR 2;
3. autoutilitară uşoară - autovehicul aparţinând categoriei de folosinţă N1, conceput şi construit pentru transportul de mărfuri, având o masă maximă ce nu depăşeşte 3,5 tone, conform RNTR 2, inclusiv cel în al cărui certificat de înmatriculare este înscrisă sintagma „automobil mixt” (autovehicul destinat prin construcţie transportului simultan de persoane şi mărfuri în compartimente separate);
4. autospecială/autospecializată uşoară - autovehicul aparţinând categoriei de folosinţă M1 ori N1, destinat transportului de pasageri sau de mărfuri şi care îndeplineşte o funcţie specifică ce necesită adaptări ale caroseriei şi/sau echipamente speciale, având o masă maximă ce nu depăşeşte 3,5 tone, conform RNTR 2;
5. autovehicul uzat - orice autoturism, microbuz, autoutilitară uşoară sau autospecială/autospecializată uşoară, care îndeplineşte cumulativ condiţiile prevăzute prin prezentul ghid;
6. beneficiarul finanţării - solicitantul căruia i-a fost aprobată cererea de finanţare depusă în cadrul Programului şi care a încheiat contract de delegare cu Administrația Fondului pentru Mediu;
7. beneficiarul stimulentului pentru casare - proprietarul autovehiculului uzat, solicitant al stimulentului pentru casare, care a încheiat contract de finanțare cu beneficiarul finanțării;
8. cerere de finanţare - formularul prevăzut în anexa nr. 1 la prezentul ghid, care este completat de solicitant în vederea obţinerii finanţării şi este depus în cadrul unei sesiuni de înscriere;
9. cerere de virament - formularul prevăzut în anexa nr. 3 la prezentul ghid, care este completat de beneficiarul finanțării în vederea transferului în contul său, din contul finanțatorului, a finanțării aprobate;
10. colector autorizat - operator economic cu personalitate juridică sau entitate fără personalitate juridică autorizată să desfăşoare activităţi de colectare, colectare şi tratare a vehiculelor scoase din uz, potrivit prevederilor Legii nr. 212/2015 privind modalitatea de gestionare a vehiculelor şi a vehiculelor scoase din uz, cu modificările şi completările ulterioare;
11. contract de delegare - actul juridic în baza căruia Administrația Fondului pentru Mediu virează beneficiarului de finanțare suma aprobată și transmite acestuia dreptul de a exercita atribuții de analizare/evaluare, implementare și monitorizare a proiectului finanțat, în vederea îndeplinirii pe plan local a scopului Programului; contractul de delegare este prevăzut în anexa nr. 2 la prezentul ghid;
12. contract de finanţare - actul juridic încheiat între beneficiarul finanțării și beneficiarul stimulentului pentru casare, în baza căruia se acordă stimulentul pentru casare, sub rezerva îndeplinirii obligațiilor și respectării termenelor stabilite în cuprinsul acestuia;
13. contribuție proprie - suma de 600 lei, parte a stimulentului pentru casare, susținută din surse proprii de beneficiarul finanțării;
14. criterii de eligibilitate - condiţii care trebuie îndeplinite cumulativ pentru obţinerea finanţării sau a stimulentului pentru casare şi care vizează, după caz, solicitantul de finanțare, solicitantul de stimulent şi autovehiculul uzat;
15. microbuz - autovehicul aparţinând categoriei de folosinţă M2 sau M3, conceput şi construit pentru transportul de pasageri şi care are, în afara locului conducătorului, cel mult 22 de locuri pe scaune sau în picioare, conform RNTR 2;
16. proiect - totalitatea acțiunilor derulate de la momentul depunerii cererii de finanțare și până la finalizarea perioadei de monitorizare;
17. proprietar - persoana fizică, deţinătoare a dreptului de proprietate asupra unui autovehicul uzat definit la lit. e), pe care se angajează să îl predea spre casare şi să îl radieze din circulaţie, în schimbul stimulentului pentru casare;
18. raport de finalizare - documentul înaintat Administrației Fondului pentru Mediu de către beneficiarul de finanțare, în cuprinsul căruia sunt prezentate activitățile derulate în cadrul Programului, costurile acestora și rezultatele obținute; modelul raportului de finalizare este prevăzut în anexa nr. 4 la prezentul ghid;
19. sesiune de înscriere - perioadă determinată, stabilită prin dispoziţie a preşedintelui Administrației Fondului pentru Mediu, în interiorul căreia solicitantul poate depune cererea de finanţare, iar proprietarul depune solicitarea de înscriere;
20. solicitant de finanţare - unitatea administrativ-teritorială organizată la nivel de comună, oraş, municipiu, astfel cum este definită prin Ordonanţa de urgenţă a Guvernului nr. 57/2019 privind Codul administrativ, sau subdiviziunea administrativ-teritorială a municipiului Bucureşti, *denumit în continuare solicitant*, care depune cererea de finanţare în condiţiile prezentului ghid pentru obținerea sumei de 2.400 lei pentru fiecare autovehicul uzat estimat a face obiectul acordării stimulentului casare;
21. stimulent pentru casare - suma nerambursabilă în cuantum de 3.000 lei acordată beneficiarului stimulentului pentru casare care a predat spre casare şi radiat din circulaţie şi din evidenţa fiscală a unității administrativ-teritoriale sau subdiviziunii administrativ-teritoriale un autovehicul uzat; stimulentul pentru casare este constituit din suma de 2.400 lei alocată din Fondul pentru mediu și suma de 600 lei susținută din surse proprii de către beneficiarul finanțării.

(2) În cuprinsul prezentului ghid sunt utilizate următoarele reguli de interpretare:

1. termenul de „zi” sau „zile” reprezintă zi calendaristică ori zile calendaristice, dacă nu se specifică altfel; documentele şi actele solicitate prin ghid pot fi utilizate şi în data eliberării lor;
2. cu excepţia unor prevederi contrare, cuvintele la forma de singular includ şi forma de plural şi viceversa, acolo unde acest lucru este permis de context.

(3) În cuprinsul prezentului ghid sunt utilizate următoarele acronime:

1. AFM - Administraţia Fondului pentru Mediu;
2. RNTR 2 - Reglementările privind omologarea de tip şi eliberarea cărţii de identitate a vehiculelor rutiere, precum şi omologarea de tip a produselor utilizate la acestea - RNTR 2, aprobate prin Ordinul ministrului transporturilor, infrastructurii şi comunicaţiilor nr. 2.224/2020;
3. UAT - unitate administrativ-teritorială sau subdiviziune administrativ-teritorială a municipiului Bucureşti.

Articolul 6

Etapele Programului

 (1) Etapele Programului sunt următoarele:

1. publicarea pe pagina de internet a AFM a ghidului de finanţare, a anunţului de deschidere a sesiunii de înscriere şi a sumelor alocate;
2. depunerea cererilor de finanţare și a documentelor prevăzute la art. 11 de către UAT în aplicația dedicată, prin care solicită stimulentele pentru casare;
3. publicarea rezultatelor analizei şi încheierea contractelor de delegare;
4. publicarea listei UAT care au încheiat contracte de delegare;
5. publicarea pe pagina de internet a AFM a anunţului de deschidere a sesiunii de înscriere pentru proprietari şi a sumelor alocate;
6. înscrierea în aplicație a solicitărilor persoanelor fizice care au domiciliul în raza UAT din lista menționată la lit. d), în limita bugetului prevăzut în contractul de delegare;
7. transmiterea solicitărilor către UAT;
8. monitorizarea proiectelor.

(2) UAT va publicape pagina proprie de internet anunțul și procedura internă privind participarea persoanelor fizice în cadrul Programului; procedura internă trebuie să cuprindă și prevederile art. 9 și art. 10 din prezentul ghid.

(3)Pentru a participa în cadrul Programului, persoana fizică:

a)se asigură că UAT în raza căruia își are domiciliul și unde este înregistrat autovehiculul uzat participă în cadrul Programului, prin consultarea paginii de internet a AFM;

b) elaborată la nivelul UAT, conform alin. (2);

c) încheie contractul respectă procedura de finanțare cu UAT;

d) casează și radiază din circulaţie autovehiculul uzat, ulterior semnării contractului de finanțare;

e)beneficiază de stimulentul pentru casare.

 (4) Pentru desfăşurarea etapelor Programului se aprobă prin dispoziţie a preşedintelui AFM:

a) sesiunile de înscriere şi sumele alocate finanţării;

b)structurile/comisiile AFM care vor fi implicate în derularea Programului;

c)grile de evaluare, proceduri de lucru, instrucţiuni şi/sau alte documente interne ale AFM, inclusiv pentru îndeplinirea de sarcini şi realizarea anumitor activităţi în cadrul Programului.

 (5) Dispoziţiile preşedintelui AFM, cuprinzând informaţiile prevăzute la alin. (4) lit. a) şi/sau instrucţiunile referitoare la derularea Programului, se publică pe pagina de internet a AFM.

Articolul 7

Organizarea sesiunilor de înscriere

(1) AFM poate organiza una sau mai multe sesiuni de înscriere, în limita sumei alocate potrivit art. 4.

(2) AFM poate finanţa proiecte în limita bugetului Programului, aprobat prin dispoziţia preşedintelui, conform art. 6 alin. (4) lit. a).

Articolul 8

Cuantumul finanţării şi condiţii de acordare a acesteia

(1) AFM acordă finanțarea aprobată, cu titlu de finanţare, fără a depăși suma de 2.400 de lei pentru fiecare autovehicul uzat estimat a face obiectul acordării stimulentului pentru casare.

(2) Finanțarea aprobată se acordă solicitantului numai după încheierea de către acesta a contractului de delegare cu AFM.

(3) În cadrul unei sesiuni de înscriere, un solicitant poate obţine finanţare pentru cel mult:

1. 50 de autovehicule uzate, pentru UAT cu o populaţie sub 5.000 de locuitori;
2. 100 de autovehicule uzate, pentru UAT cu o populaţie cuprinsă între 5.001 şi 10.000 de locuitori;
3. 500 de autovehicule uzate, pentru UAT cu o populaţie cuprinsă între 10.001 şi 50.000 de locuitori;
4. 1.000 de autovehicule uzate, pentru UAT cu o populaţie cuprinsă între 50.001 şi 200.000 de locuitori;
5. 5.000 de autovehicule uzate, pentru UAT cu o populaţie ≥ 200.001 de locuitori.

(4) În cadrul unei sesiuni de înscriere, un solicitant poate transmite o singură cerere de finanțare.

**(5)** Înscrierile în aplicația informatică se vor face în limita bugetului alocat unei sesiuni de înscriere.

Capitolul II

Eligibilitatea proprietarului şi a autovehiculului uzat

Articolul 9

Criterii de eligibilitate a proprietarului de autovehicul uzat

Este considerat eligibil proprietarul de autovehicul uzat care îndeplineşte următoarele condiţii la data solicitării stimulentului pentru casare:

1. este persoană fizică cu domiciliul sau reşedinţa pe raza teritorială a beneficiarului de finanţare;
2. deţine în proprietate un autovehicul uzat înmatriculat pe numele său de cel puţin 5 ani şi se află în evidenţele fiscale ale UAT solicitant de finanţare; excepție o face persoana fizică care a devenit proprietar ca urmare a partajului judiciar sau a dezbaterii procedurii succesorale;
3. nu este înregistrat cu obligaţii restante de plată a taxelor, impozitelor, amenzilor şi contribuţiilor către bugetul de stat şi bugetul local, conform prevederilor legale în vigoare;
4. nu a obţinut şi nu este pe cale să obţină finanţare prin proiecte ori programe finanţate din alte fonduri publice, fonduri comunitare, inclusiv prin Programul de stimulare a înnoirii Parcului auto naţional 2020-2024 sau prin Programul privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2020-2024, pentru acelaşi autovehicul uzat cu care participă în Program;
5. nu este condamnat pentru infracţiuni împotriva mediului, prin hotărâre judecătorească definitivă;
6. se angajează să predea spre casare și să radieze din circulaţie și din evidențele fiscale autovehiculul uzat pentru care solicită stimulentul pentru casare;
7. se angajează că nu va achiziţiona un autoturism cu norma de poluare Euro 5 şi/sau inferioară în termen de 3 ani de la primirea stimulentului pentru casare.

Articolul 10

Criterii de eligibilitate a autovehiculului uzat

Este considerat eligibil autovehiculul care îndeplineşte cumulativ următoarele condiţii:

1. este înregistrat în evidenţele fiscale ale beneficiarului de finanțare;
2. la data solicitării acordării stimulentului pentru casare are o vechime mai mare sau egală cu 15 ani, calculată de la anul fabricaţiei;
3. are norma de poluare Euro 3 şi/sau inferioară;
4. conţine componentele esenţiale: motor, transmisie, tren de rulare, caroserie, şasiu, precum şi echipamente electronice de gestionare a funcţiilor autovehiculului şi dispozitive catalizator, dacă acestea au fost prevăzute din fabricaţie.

Capitolul III

Depunerea şi aprobarea cererilor de finanţare, încheierea contractelor de delegare şi înscrierea solicitării proprietarului

Articolul 11

Depunerea cererii de finanţare

(1) În vederea obținerii finanțării din Fondul pentru mediu, în cadrul sesiunii de înscriere, solicitantul de finanțare depune următoarele documente:

1. cererea de finanţare, semnată de reprezentantul legal al solicitantului sau de împuternicitul acestuia, cu semnătură electronică calificată bazată pe un certificat calificat emis de un prestator de servicii de încredere conform Regulamentului (UE) 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE;
2. actul administrativ prin care persoana care va semna cererea de finanţare este mandatată de către reprezentantul legal în acest sens, după caz;
3. actul de identitate al reprezentantului legal sau, după caz, al împuternicitului solicitantului, în termen de valabilitate la data depunerii cererii de finanțare;
4. documentul doveditor al deschiderii de către solicitant, la Trezoreria Statului, a contului de venituri încasate de la Fondul pentru mediu. Contul va avea cod/indicator bugetar „21.43.02.20 - alte subvenţii primite de la administraţia centrală pentru finanţarea unor activităţi”;
5. hotărârea autorității deliberative a solicitantului, din care rezultă:
6. acordul cu privire la participarea în cadrul Programului;
7. cuantumul contribuției proprii;
8. numărul de autovehicule uzate estimat a face obiectul acordării stimulentului pentru casare.

(2) Înscrierea solicitanţilor se face prin intermediul aplicației informatice dedicată Programului, pusă la dispoziția acestora pe pagina de internet a AFM.

Articolul 12

Aprobarea cererii de finanţare

(1) Comisia de analiză verifică cererea de finanţare şi celelalte documente prevăzute la art. 11 alin. (1), analizează dacă acestea sunt conforme cu prevederile prezentului ghid şi selectează solicitantul în vederea finanțării.

(2) În situaţia în care se constată că nu au fost depuse toate documentele prevăzute la art. 11 alin. (1), sau acestea sunt neconforme, incomplete, ilizibile, sau nu conțin toate elementele prevăzute în ghid, solicitantul va fi notificat prin e-mail, în vederea clarificării/remedierii situaţiei.

(3) Atrage respingerea cererii de finanţare neprezentarea în termen de 10 zile a documentelor solicitate conform alin. (2) ori prezentarea de clarificări/remedieri incomplete.

Articolul 13

Avizarea proiectelor

(1) Comitetul director al AFM avizează lista proiectelor selectate pentru finanţare şi le propune spre aprobare Comitetului de avizare, în limita bugetului alocat.

(2) Comitetul director al AFM aprobă lista proiectelor respinse.

Articolul 14

Aprobarea finanţării proiectelor

Comitetul de avizare adoptă hotărârea privind aprobarea finanţării proiectelor.

Articolul 15

Comunicarea rezultatelor analizei cererilor de finanţare

(1) Listele solicitanţilor acceptaţi/respinşi se publică pe pagina de internet a AFM.

(2) Rezultatele procesului de analiză se comunică solicitanţilor și prin e-mail.

Articolul 16

Contestaţiile

(1) Solicitanţii pot formula contestaţie împotriva deciziilor Comitetului director şi ale hotărârilor Comitetului de avizare în termen de 30 de zile de la data comunicării rezultatelor, conform art. 15 alin. (1).

(2) Contestaţia se poate transmite la AFM, inclusiv în format electronic, în termenul prevăzut la alin. (1).

(3) Contestaţia va fi semnată cu semnătură electronică calificată a reprezentantului legal ori a împuternicitului solicitantului şi va cuprinde următoarele elemente, sub sancţiunea respingerii ca inadmisibilă:

a)atributele de identificare ale contestatarului;

b)numele şi prenumele reprezentantului legal ori ale împuternicitului solicitantului, precum şi actul de împuternicire, după caz;

c)numărul/codul unic de înregistrare al cererii de finanţare, după caz;

d)obiectul contestaţiei;

e)motivele de fapt şi de drept pe care se întemeiază.

(4) AFM soluţionează contestaţiile în termen de 30 de zile de la data înregistrării acestora.

(5) Listele cuprinzând contestaţiile admise sau respinse se publică pe pagina de internet a AFM, iar deciziile de soluţionare sunt comunicate contestatarilor, în condiţiile legii.

(6) Decizia de soluţionare a contestaţiei poate fi atacată la instanţa de contencios administrativ competentă, potrivit prevederilor Legii contenciosului administrativ nr. 554/2004, cu modificările şi completările ulterioare.

Articolul 17

Încheierea contractului de delegare

(1) AFM comunică solicitanţilor admişi informări prin e-mail cu confirmare de primire, privind aprobarea finanţării şi le transmite contractul de delegare în vederea semnării.

(2) Se consideră renunţare la finanţare netransmiterea contractului de delegare semnat de solicitantul aprobat, în termen de 15 zile de la data comunicării informarii prevăzute la alin. (1).

(3) Contractul de delegare se întocmeşte în două exemplare, câte unul pentru fiecare parte și se semnează de către reprezentantul legal al solicitantului sau de împuternicitul acestuia, cu semnătură electronică calificată bazată pe un certificat calificat emis de un prestator de servicii de încredere conform Regulamentului (UE) 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE.

(4) Contractul de delegare intră în vigoare la data semnării acestuia de către ambele părţi şi îşi încetează valabilitatea în termen de 3 ani de la data depunerii, de către beneficiarul finanţării, a raportului de finalizare a proiectului.

**(5)** AFM publică lista beneficiarilor finanțării pe pagina proprie de internet.

**(6)** Raportul de finalizare a proiectului se depune în termen de 30 de zile de la data utilizării finanțării acordate prin contractul de delegare.

 (7) Durata contractului poate fi prelungită, prin act adiţional, în baza solicitării motivate a beneficiarului.

 (8) Finanţarea se utilizează numai după data intrării în vigoare a contractului de delegare şi numai în termenul de valabilitate al acestuia.

(9) Valoarea aprobată spre finanţare nu poate fi suplimentată faţă de cea aprobată iniţial, beneficiarul finanţării având obligaţia să asigure din surse proprii finalizarea investiției.

(10) Sumele finanţate în cadrul Programului nu pot face obiectul executării silite prin poprire, potrivit Legii nr. 134/2010 privind Codul de procedură civilă, republicată, cu modificările şi completările ulterioare.

(11) Până la momentul perfectării contractului de delegare, AFM are dreptul să modifice şi/sau să completeze modelul de contract, ulterior orice modificare şi/sau completare realizându-se cu acordul ambelor părţi, exprimat prin act adiţional.

(12) În cazul nerespectării clauzelor contractuale şi a obligaţiilor asumate de beneficiarul finanţării în cadrul Programului, AFM poate anula sau recupera finanţarea, iar contractul de delegare încetează/poate fi reziliat.

(13) În cazul recuperării finanţării, la valoarea de recuperat se adaugă accesorii, calculate de la data plăţilor efectuate cu titlu de finanţare până la data recuperării sau a rambursării integrale, potrivit Ordonanţei de urgenţă a Guvernului nr. 196/2005 privind Fondul pentru mediu.

(14) În cazul în care încetarea contractului de delegare intervine înainte de virarea finanțării de către AFM, beneficiarul finanţării nu este obligat la restituirea vreunei sume.

(15) Conform art. 131 din Ordonanţa de urgenţă a Guvernului nr. 196/2005 privind Fondul pentru mediu, sumele alocate în baza contractelor de delegare rămase neutilizate la sfârșitul anului nu se regularizează, se reflectă în excedentul bugetului local și se utilizează în anul următor, cu aceeași destinație, iar sumele neutilizate la finalizarea contractului de delegare se restituie în termen de 10 zile lucrătoare, în contul AFM.

Articolul 18

Înscrierea proprietarului în aplicație

**(1)** Înscrierea proprietarilor se face în aplicația informatică, la o dată ulterioară publicării listei menționate la art. 17 alin. (5) și menționată în comunicatul emis de AFM.

**(2)** Se pot înscrie doar proprietarii care au domiciliul în raza UAT din lista menționată la art. 17 alin. (5), în limita bugetului prevăzut în contractul de delegare.

**(3)** Înscrierea proprietarilor se face doar prin completarea unor câmpuri predefinite ale aplicației informatice. Documentele care atestă eligibilitatea vor fi transmise de proprietar către UAT, ulterior înscrierii, conform procedurii și a termenelor stabilite de aceasta.

**(4)** După finalizarea înscrierii, AFM transmite beneficiarilor finanțării lista proprietarilor care solicită stimulentul pentru casare, prin poșta electronică.

**Capitolul IV**

**Virarea sumelor către beneficiarii finanțării**

**Articolul 19**

**(1)** Finanțarea se acordă prin virarea sumei aprobate și prevăzute în contractul de delegare, din contul de trezorerie al AFM în contul de trezorerie deschis de către beneficiarul finanțării în condițiile prevăzute la art. 11 alin. (1) lit. d), în baza cererii de virament înaintată de către beneficiarul finanțării.

**(2)** Cererea de virament se înregistrează la AFM în termen de maximum 30 de zile de la semnarea contractului de delegare.

**(3)** Virarea sumei aprobate se efectuează în termen de 30 de zile de la înregistrarea cererii de virament, în ordinea depunerii cererilor, în limita disponibilului existent la Fondul pentru mediu și a eșalonărilor plăților lunare pe categorii de proiecte și programe finanțate de către AFM.

**(4)** Neînregistrarea cererii de virament în termenul prevăzut la alin. (2) constituie renunțare la finanțare.

**(5)** În cazul în care cererea de virament este semnată de către împuternicitul reprezentantului legal al beneficiarului de finanțare, aceasta este însoțită de actul de împuternicire şi copia actului de identitate al împuternicitului, valabil la data înregistrării cererii la AFM.

Capitolul V

Acordarea stimulentului pentru casare

Articolul 20

Contractul de finanțare

**(1)**Beneficiarul finanțării încheie contract de finanțare doar cu proprietarii care:

1. sunt menționați în lista transmisă de către AFM, conform art. 18 alin. (4);
2. întrunesc condiţiile de eligibilitate prevăzute la art. 9 din ghid;
3. îşi exprimă acordul privind participarea în Program;
4. deţin autovehicule uzate ce întrunesc condiţiile de eligibilitate prevăzute la art. 10 din ghid.

(2)Beneficiarul finanțării încheie contract de finanțare doar în situația în care are prevăzute sume în hotărârea autorității deliberative, conform art. 11 alin. (1) lit. e).

Articolul 21

Beneficiarul finanțării acordă suma de 3.000 de lei, cu titlu de stimulent pentru casare, numai după:

1. încheierea contractului de finanțare cu proprietarul;
2. casarea, numai prin intermediul colectorilor autorizați;
3. radierea din circulație şi din evidenţa fiscală a beneficiarului finanțării a autovehiculului uzat.

Capitolul VI

Monitorizarea

Articolul 22

Monitorizarea

(1) Monitorizarea în cadrul Programului se desfăşoară pe întreaga perioadă de derulare a contractului şi are ca obiect verificarea prin sondaj, în colaborare cu beneficiarul finanţării acordate, a modului de îndeplinire a obligaţiei de casare şi radiere din circulaţie şi din evidenţa fiscală a UAT a autovehiculelor pentru care s-a acordat stimulentul pentru casare, precum şi a respectării interdicţiei achiziţiei unui autoturism cu norma de poluare Euro 5 şi/sau inferioară de către proprietarii autovehiculelor uzate.

(2) Beneficiarul finanţării are obligaţia de a permite reprezentanţilor AFM accesul la sediile sale, pentru examinarea registrelor şi a evidenţelor contabile legate de proiect.

(3) AFM poate solicita beneficiarului finanţării orice alte date, informaţii şi/sau documente relevante în legătură cu finanţarea acordată, în perioada supusă monitorizării.

**(4)** Beneficiarul finanţării are obligaţia de a transmite anual, până cel târziu 15 ianuarie a anului următor, un raport de monitorizare, în care menționează, cel puțin, numărul stimulentelor pentru casare acordate în cursul acelui an, numele și prenumele beneficiarilor finali și seria de șasiu a autovehiculelor uzate casate.

Capitolul VII

Dispoziţii finale

Articolul 23

Reguli de publicitate privind Programul

(1) Toate datele, informaţiile, instrucţiunile, comunicatele şi alte documente relevante în legătură cu Programul se publică pe pagina de internet a AFM, www.afm.ro, la secţiunea Programe de finanţare.

(2) Singurele date, informaţii şi instrucţiuni valabile prezentate în mass-media referitoare la Program sunt cele transmise sub forma comunicatelor de presă de către AFM şi/sau autoritatea publică centrală pentru protecţia mediului.

Articolul 24

Păstrarea documentelor de către AFM

(1) AFM păstrează documentele gestionate în cadrul Programului în conformitate cu legislaţia în vigoare şi cu normele sale interne.

(2) AFM poate solicita transmiterea documentelor utilizate în cadrul Programului în copie certificată „conform cu originalul”, în conformitate cu prevederile legale, sub sancţiunea anulării finanţării şi recuperării sumelor acordate cu titlu de finanţare.

(3) Beneficiarul finanţării are obligaţia să păstreze documentele colectate de la proprietarii de autovehicule uzate şi cele transmise în vederea aprobării finanţării, pentru o perioadă de 5 ani, şi să le prezinte la solicitarea AFM.

Articolul 25

Responsabilităţi privind gestionarea datelor cu caracter personal

(1) AFM răspunde, în condiţiile legii, pentru gestionarea datelor cu caracter personal aparţinând persoanelor participante în cadrul Programului, pe care aceasta le prelucrează.

(2) Prin transmiterea cererii de finanţare şi încheierea contractului de delegare, solicitantul aprobat declară că este de acord cu privire la gestionarea şi prelucrarea de către AFM a tuturor datelor şi informaţiilor furnizate, precum şi cu privire la transmiterea acestora către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în prezentul ghid sau în scopul elaborării de situaţii şi statistici.

Articolul 26

Prevederi privind termenele

(1) Termenele stabilite prin ghidul de finanţare se calculează în conformitate cu prevederile art. 2.552 şi 2.553 din Legea nr. 287/2009 privind Codul civil, republicată, cu modificările şi completările ulterioare.

(2) Dacă din motive legate strict de AFM (de exemplu, dar fără a se limita la disfuncţionalităţi ale aplicaţiei informatice) terţii se află în imposibilitatea obiectivă de a-şi respecta termenele impuse prin ghidul de finanţare, atunci respectivele termene se vor prelungi cu perioada aferentă întârzierii. Aceste decalări nu exonerează AFM de îndeplinirea obligaţiilor asumate faţă de terţi prin alte acte de natură juridică.

Articolul 27

Raportul ghidului cu alte acte normative

Unde prezentul ghid nu dispune, se aplică prevederile Legii nr. 287/2009, republicată, cu modificările şi completările ulterioare, precum şi ale altor acte normative de nivel superior.

Articolul 28

Anexe

Anexele nr. 1-4 fac parte integrantă din prezentul ghid de finanţare.

 Anexa nr. 1 la ghid

CERERE DE FINANŢARE

 **A.** Date generale

Denumirea solicitantului: ...............................................

Forma de organizare a solicitantului (comună, oraş, municipiu, subdiviziune a mun. București): ......................................................................................................................................

Codul de înregistrare fiscală: ...............................................................................................

Cont deschis la Trezoreria Statului (cod/indicator bugetar „21.43.02.20 - alte subvenţii primite de la administraţia centrală pentru finanţarea unor activităţi“): .....................................................

Adresa sediului principal/central:.............................................................................................

 Date de contact: telefon/fax ..............................., e-mail....................................................

**B.** Finanţare solicitată

Solicitantul .................................................., prin reprezentant legal/împuternicit (numele şi prenumele) ...................................................., număr de telefon ..................., e-mail ...................................., solicit alocarea din Fondul pentru mediu a sumei totale de ......................................... lei, reprezentând finanţare nerambursabilă.

**C.** Obiectul finanțării

Finanțarea solicitată va fi utilizată pentru casarea și radierea unui număr de ................. autovehicule uzate, prin acordarea stimulentelor pentru casare.

Stimulentul pentru casare acordat pentru un autovehicul uzat este în cuantum de 3.000 lei, din care 600 lei sunt susținuți din fondul propriu și 2.400 lei din finanțarea alocată din Fondul pentru mediu.

 Numărul de locuitori ai solicitantului identificat la pct. A. este de ..................... persoane.

**D.** Declarația pe propria răspundere

Subsemnatul, reprezentant al solicitantului identificat la pct. A., declar pe propria răspundere, sub sancţiunile aplicate faptei de fals în declaraţii, că finanţarea va fi utilizată după încheierea contractului de delegare cu Administrația Fondului pentru Mediu, prin acordarea stimulentului pentru casare doar **proprietarului de autovehicul uzat** care îndeplinește următoarele condiții:

**1.** s-a înscris în aplicația informatică și este menționat în lista transmisă de către AFM, conform art. 18 alin. (4);

**2.** întrunește criteriile de eligibilitate prevăzute la art. 9 din Ghidul de finanţare a Programului privind casarea autovehiculelor uzate;

**3.** deţine un autovehicul uzat ce întrunește criteriile de eligibilitate prevăzute la art. 10 din Ghidul de finanţare a Programului privind casarea autovehiculelor uzate;

 **4.** se angajează că nu va achiziţiona un autoturism cu norma de poluare Euro 5 şi/sau inferioară în termen de 3 ani de la primirea stimulentului pentru casare;

**5.** încheie contract de finanțare cu solicitantul identificat la pct. A.;

**6.** predă spre casare, radiază din circulație și din evidențele fiscale ale solicitantului identificat la pct. A. autovehiculul uzat și face dovada acestor acțiuni în termenul stabilit prin contractul de finanțare.

De asemenea, declar că **solicitantul identificat la pct. A**. nu a beneficiat şi nu va beneficia de finanţare nerambursabilă din altă sursă pentru acelaşi obiect al finanțării, iar prin structurile sale/persoanele desemnate:

**a)** a prevăzut prin hotărârea autorității deliberative suma reprezentând finanţare nerambursabilă din Fondul pentru mediu și solicitată prin prezenta cerere, precum și suma susținută din surse proprii în vederea acordării stimulentelor pentru casare;

**b)** va elabora, aproba, publica pe plan local și va pune în aplicare anunțul și procedura internă privind participarea persoanelor fizice în cadrul Programului; procedura internă trebuie să cuprindă și prevederile art. 9 și art. 10 din Ghidul de finanţare a Programului privind casarea autovehiculelor uzate, precum şi alte informaţii relevante cu privire la derularea acestuia;

**c)** va verifica realitatea elementelor cuprinse în declarațiile pe propria răspundere ale acestora și va stabili îndeplinirea sau neîndeplinirea criteriilor de eligibilitate prevăzute la art. 9 şi art. 10 din Ghidul de finanţare a Programului privind casarea autovehiculelor uzate;

 **d)** va încheia contracte de finanțare cu solicitanții de stimulent care au îndeplinit criteriile de eligibilitate, va asigura implementarea, precum și monitorizarea derulării Programului pe plan local, în sensul verificării modului de îndeplinire a obligaţiei de casare şi radiere din circulaţie şi din evidenţa fiscală a autovehiculelor pentru care au fost acordate stimulente pentru casare, precum şi a respectării interdicţiei de achiziţie a autovehiculelor cu norma de poluare Euro 5 şi/sau inferioară de către beneficiarii stimulentelor de casare;

 **e)** va recupera creanțele bugetare rezultate din derularea contractelor de finanțare;

**f)** va colabora cu oricare autoritate cu atribuții de verificare/inspecție/cercetare/control competentă material și teritorial, acolo unde situația o va impune;

**g)** va asigura comunicarea pe plan local prin furnizarea de informații cu privire la Program, va asigura accesul nediscriminatoriu la Program a potențialilor beneficiari de stimulent sub rezerva îndeplinirii de către aceștia a criteriilor de eligibilitate stabilite prin ghidul de finanțare și va asigura protecția datelor/documentelor având caracter personal furnizate de către participanții la Program;

**h)** va depune la Administrația Fondului pentru Mediu raportul de finalizare a proiectului, dar nu mai târziu de 36 luni de la data semnării contractului de delegare;

**i)** va restitui în contul Administrației Fondului pentru Mediu sumele neutilizate la finalizarea contractului de delegare, în maximum 10 zile lucrătoare de la data finalizării acestuia.

 Subsemnatul, îmi asum răspunderea tuturor informaţiilor conţinute în prezenta cerere de finanţare şi în toate celelalte anexe şi documente depuse, inclusiv în documentele financiare, garantez că datele furnizate sunt actuale, reale şi corecte şi declar că am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii.

Înţeleg că neîndeplinirea condiţiilor de mai sus ori prezentarea eronată sau falsă a acestor condiţii va conduce la respingerea proiectului sau, ulterior, la returnarea integrală a sumei primite ca finanţare nerambursabilă în cadrul Programului privind casarea autovehiculelor uzate, dacă aceasta a fost acordată.

Finanţarea nerambursabilă solicitată, dacă va fi aprobată şi acordată, va fi utilizată în mod exclusiv pentru scopurile declarate în această cerere de finanţare şi în anexele şi documentele aferente.

Prin semnarea prezentei cereri de finanţare confirm că am înţeles şi mi-am însuşit în integralitate conţinutul acesteia.

E.Declaraţie privind prelucrarea datelor cu caracter personalAdministraţia Fondului pentru Mediu, cu sediul în Splaiul Independenţei nr. 294, corp A, sectorul 6, Bucureşti, telefon 021.317.02.87, colectează şi prelucrează date cu caracter personal în conformitate cu prevederile Regulamentului (UE) nr. 679/2016 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date şi de abrogare a Directivei 95/46/CE (Regulamentul general privind protecţia datelor). Prin acest document, Administraţia Fondului pentru Mediu informează persoanele vizate ale căror date sunt colectate cu privire la modul în care sunt utilizate aceste date şi despre drepturile care li se cuvin.

a)Date de contact

Administraţia Fondului pentru Mediu

Adresa: Splaiul Independenţei nr. 294, corp A, sectorul 6, Bucureşti

Număr de telefon: 021.317.02.87

b)Date de contact ale responsabilului cu protecţia datelor

E-mail: dpo@afm.ro

Adresa: Splaiul Independenţei nr. 294, corp A, sectorul 6, Bucureşti

Număr de telefon: (021) 319.48.49, (021) 319.48.50

c)Scopurile prelucrării datelor cu caracter personal

Administraţia Fondului pentru Mediu colectează date cu caracter personal, pe care le poate prelucra în scopuri precum implementarea tehnică şi implementarea financiară (plata). Astfel, prelucrarea datelor personale se realizează, fără a fi limitativ, pentru următoarele:

– verificarea cererilor de finanţare;

– selectarea proiectelor finanţate;

– stabilirea obligaţiilor contractuale;

– autorizarea plăţii către beneficiari;

– efectuarea plăţii către beneficiari;

– înregistrarea angajamentelor de plată şi a plăţilor;

– managementul informatic al plăţilor realizate către beneficiari.

Temeiul prelucrării este constituit din cererea de finanţare şi prevederile legale aplicabile. Astfel, pentru a facilita desfăşurarea activităţilor referitoare la derularea Programului privind casarea autovehiculelor uzate, în legătură cu cererea de finanţare şi contractul de finanţare, precum şi în vederea îndeplinirii obligaţiilor legale, comunicăm aceste date către autorităţi publice, terţi sau împuterniciţi.

d)Destinatari ai datelor cu caracter personal.

În fluxul de procesare şi stocare, datele cu caracter personal ar putea fi transferate, după caz, următoarelor categorii de destinatari:

– furnizori, prestatori, terţi sau împuterniciţi implicaţi în mod direct sau indirect în procesele aferente scopurilor mai sus menţionate (furnizori de servicii IT, furnizori de servicii de consultanţă etc.);

– operatori, titulari de drepturi, autorităţi publice abilitate de lege sau cu care AFM a încheiat protocoale de colaborare în scopul îndeplinirii atribuţiilor specifice conferite de legislaţia europeană şi naţională.

 e)Perioada stocării datelor

Toate datele cu caracter personal colectate vor fi stocate numai atât timp cât este necesar, luând în considerare durata contractuală până la îndeplinirea obligaţiilor contractuale, respectiv a scopului, şi (plus) termenele de arhivare prevăzute de dispoziţiile legale în materie, şi/sau atât cât este necesar pentru a ne exercita drepturile legitime (şi drepturile legitime ale altor persoane).

f)Drepturile persoanei vizate

Persoanele vizate ale căror date cu caracter personal sunt colectate de către Administraţia Fondului pentru Mediu au următoarele drepturi, conform legislaţiei în domeniu:

– dreptul de acces;

– dreptul la rectificarea datelor;

– dreptul la ştergerea datelor („dreptul de a fi uitat“);

– dreptul la restricţionarea prelucrării;

– dreptul la portabilitatea datelor;

– dreptul la opoziţie;

– drepturi cu privire la procesul decizional individual automatizat, inclusiv crearea de profiluri;

– dreptul la retragerea consimţământului în cazul prelucrării în scop de informare sau promovare;

– dreptul de a depune o plângere în faţa unei autorităţi de supraveghere a prelucrării datelor cu caracter personal;

– dreptul la o cale de atac judiciară;

– dreptul de a fi notificat de către operator.

Prin prezenta declar că am fost informat cu privire la prelucrarea datelor cu caracter personal de către Administraţia Fondului pentru Mediu.

Numele, prenumele şi funcţia reprezentantului legal/împuternicitului solicitantului

...................................................

Semnătura reprezentantului legal/împuternicitului solicitantului

 Anexa nr. 2 la ghid

CONTRACT DE DELEGARE

Nr. ....... din ..............

Între părţile contractante:

Administraţia Fondului pentru Mediu, cu sediul în ................., nr. ......, sectorul ......., cod fiscal ..............., cont nr. ....................., deschis la Trezoreria Sectorului ......, reprezentată legal prin ........................, preşedinte, în calitate de finanţator, denumită în continuare AFM,

şi

............................... (UAT), cu sediul în ................, cod de identificare fiscală ..................., cont nr. ..........................., deschis la ...................., prin reprezentant legal/împuternicit ........................ (numele şi prenumele),

în calitate de beneficiar,:

a intervenit următorul contract de delegare, denumit în continuare contract

Articolul 1

Obiectul contractului

(1) AFM alocă beneficiarului o finanţare nerambursabilă, denumită în continuare finanţare, în valoare de ............... lei, pentru casarea, radierea din circulație și radierea din evidențele fiscale a unui număr de ........... autovehicule uzate, prin acordarea de către beneficiar a stimulentului pentru casare în condițiile prevăzute prin Ghidul de finanțare, denumit în continuare ghid, a Programului privind casarea autovehiculelor uzate, denumit în continuare Program.

(2) Finanţarea se alocă în limita sumei prevăzute la alin. (1), orice suplimentare fiind exclusă.

(3) Stimulentul pentru finanțare acordat de către beneficiar pentru casarea și radierea unui autovehicul uzat este în cuantum de 3.000 lei, din care 600 lei sunt susținuți din fonduri proprii și 2.400 lei din finanțarea alocată din Fondul pentru mediu.

(4) Simultan cu alocarea finanțării prevăzută la alin. (1), AFM deleagă beneficiarului implementarea și monitorizarea Programului pe raza de competență teritorială a acestuia.

(5) Activitățile de implementare și monitorizare aferente Programului nu fac obiectul finanțării.

Articolul 2

Durata contractului

(1) Contractul intră în vigoare la data semnării lui de către ambele părţi şi îşi încetează valabilitatea în termen de 36 luni de la data depunerii raportului de finalizare.

(2) Durata contractului poate fi prelungită, prin act adiţional, în baza solicitării motivate a beneficiarului.

(3) Finanțarea alocată se utilizează după semnarea prezentului contract și numai în termenul de valabilitate a acestuia.

(4) Implementarea Programului pe raza de competență teritorială a beneficiarului se realizează după semnarea prezentului contract și numai în termenul de valabilitate a acestuia.

(5) Monitorizarea Programului pe raza de competență teritorială a beneficiarului se realizează de către AFM, după semnarea prezentului contract, în termenul de valabilitate a acestuia.

Articolul 3

Alocarea finanţării

(1) Alocarea finanțării se efectuează în baza prezentului contract, urmare aprobării cererii de finanțare depusă de către beneficiar în cadrul Programului, în sesiunea de înscriere organizată conform prevederilor ghidului.

(2) Finanțarea se acordă prin virarea sumei prevăzute la art. 1 alin. (1) din contul de trezorerie al AFM, în contul ................................... deschis de către beneficiar la Trezoreria .......................... în baza cererii de virament înaintată de către beneficiar.

(3) Cererea de virament se înregistrează la AFM în termen de maximum ............. zile de la semnarea prezentului contract.

(4) Virarea sumei se efectuează în termen de 30 zile de la înregistrarea cererii de virament, în situația în care aceasta este conformă și este însoțită de documentele prevăzute prin ghid, în ordinea depunerii cererilor, în limita disponibilului existent la Fondul pentru mediu și a eșalonărilor plăților lunare pe categorii de proiecte și programe finanțate de către AFM.

(5) Neînregistrarea cererii de virament în termenul prevăzut la alin. (3) constituie renunțare la finanțare.

(6) Orice plată excedentară efectuată de către AFM constituie plată necuvenită, iar beneficiarul are obligaţia de a restitui sumele necuvenite în termen de 15 zile de la data confirmării de primire a notificării din partea AFM.

(7) Suma alocată nu poate face obiectul executării silite prin poprire, potrivit Legii nr. 134/2010 privind Codul de procedură civilă, republicată, cu modificările şi completările ulterioare.

(8) Suma alocată în baza prezentului contract, rămasă neutilizată la sfârșitul anului, nu se regularizează, se reflectă în excedentul bugetului local al beneficiarului și se utilizează în anul următor, cu aceeași destinație.

(9) Suma rămasă neutilizată la finalizarea prezentului contract se restituie în termen de 10 zile lucrătoare, în contul de trezorerie al AFM.

Articolul 4

Delegarea implementării și a monitorizării

(1) Implementarea și monitorizarea Programului se fac de către beneficiar numai pe raza sa de competență teritorială.

(2) Activitățile de implementare cuprind:

 a) desemnarea structurii/persoanelor responsabile cu implementarea;

 b) elaborarea, aprobarea, publicarea pe plan local și punerea în aplicare a anunțului și a procedurii internă privind participarea persoanelor fizice în cadrul Programului; procedura internă trebuie să cuprindă și prevederile art. 9 și art. 10 din Ghidul de finanţare a Programului privind casarea autovehiculelor uzate, precum şi alte informaţii relevante cu privire la derularea acestuia;

 **c)** analiza solicitărilor de stimulent pentru casare;

 **d)** încheierea contractelor de finanțare cu proprietarii;

 **e)** acordarea stimulentului pentru casare beneficiarilor care și-au îndeplinit în termen obligațiile contractuale;

 **f)** recuperarea creanțelor bugetare rezultate din derularea contractelor de finanțare;

 **g)** furnizarea de informații persoanelor interesate privind derularea Programului pe plan local.

(3) Activitățile de monitorizare cuprind:

 a) supravegherea modului în care este organizată și se desfășoară implementarea Programului, precum și cuantificarea rezultatelor implementării și raportarea acestora;

 b) verificarea modului de îndeplinire a obligaţiei de casare şi radiere din circulaţie şi din evidenţa fiscală a autovehiculelor pentru care au fost acordate stimulente pentru casare, precum şi a respectării interdicţiei de achiziţie a autovehiculelor cu norma de poluare Euro 5 şi/sau inferioară de către beneficiarii stimulentelor de casare;

 c) verificarea realității aspectelor declarate/înscrise în documente depuse/prezentate de către participanții la Program.

(4) Responsabilitatea pentru organizarea și derularea activităților prevăzute la alin. (2) și (3) revine exclusiv beneficiarului pe a cărei rază teritorială se implementează Programul.

(5) Contractele de finanțare prevăzute la alin. (2) lit. d) se încheie în limita finanțării alocate în baza prezentului contract.

(6) Monitorizarea Programului se face de către beneficiar numai pe raza sa de competență teritorială.

(7) Beneficiarul poate colabora cu oricare autoritate cu atribuții de verificare/inspecție/cercetare/control, competentă material și teritorial, acolo unde situația o impune.

Articolul 5

Obligaţiile beneficiarului

Beneficiarul are următoarele obligaţii:

a) să respecte clauzele prezentului contract și prevederile ghidului;

b) să utilizeze finanţarea numai în scopul şi în condiţiile în care a fost acordată;

c) să elaboreze, aprobe, publice pe plan local și să pună în aplicare anunțul și procedura internă privind participarea persoanelor fizice în cadrul Programului; procedura internă trebuie să cuprindă și prevederile art. 9 și art. 10 din Ghidul de finanţare a Programului privind casarea autovehiculelor uzate, precum şi alte informaţii relevante cu privire la derularea acestuia;

d) să asigure implementarea și monitorizarea Programului pe raza sa teritorială cu diligenţa necesară şi eficienţă, în conformitate cu prezentul contract, prevederile ghidului, precum şi cu legislaţia în vigoare şi cu standardele de mediu aplicabile;

e) să asigure înregistrarea în evidenţa contabilă a tuturor documentelor privind operaţiunile aferente prezentului contract, precum şi arhivarea acestora, conform reglementărilor contabile în vigoare;

f) să se asigure de îndeplinirea criteriilor de eligibilitate prevăzute la art. 9 şi 10 din ghid, de către proprietar şi autovehiculul uzat;

g) să păstreze pentru o perioadă de 5 ani documentele/declaraţiile pe propria răspundere dată de proprietarul de autovehicul uzat din care rezultă îndeplinirea condiţiilor de eligibilitate prevăzute la art. 9 şi 10 din ghid, precum şi angajamentul potrivit căruia nu va achiziţiona vreun autovehicul cu norma de poluare Euro 5 şi/sau inferioară în termen de 3 ani de la obținerea stimulentului pentru casare.

h)să se asigure de respectarea legislaţiei privind protecţia datelor cu caracter personal a proprietarilor de autovehicule uzate ori a altor terţi participanţi la activităţile proiectului şi îi informează cu privire la prelucrarea datelor cu caracter personal de către AFM;

i)să notifice AFM privind nerespectarea obligaţiilor asumate prin angajament de proprietarii de autovehicule uzate;

j)în termen de maximum 10 zile de la solicitarea AFM, să furnizeze orice date, informaţii şi/sau documente relevante pentru prezentul contract, precum şi în legătură cu finanţarea alocată, inclusiv în perioada de monitorizare a proiectului;

k)să întocmească şi să transmită AFM raportul de finalizare a proiectului, întocmit conform anexei nr. 3 la Ghidul de finanţare a Programului, în cuprinsul căruia detaliază realizarea activităţilor proiectului;

l)să permită personalului AFM accesul la sediile sale, pentru examinarea registrelor şi a evidenţelor contabile legate de proiect, precum şi pentru efectuarea de controale privind modul în care îndeplineşte obiectul proiectului;

m)să notifice AFM şi prezintă documentele corespunzătoare în termen de 10 zile de la apariţia unor modificări cu privire la actele constitutive şi/sau informaţiile furnizate odată cu cererea de finanţare ori pe parcursul derulării prezentului contract, precum şi în cazul în care va fi supus unei proceduri de dizolvare sau lichidare;

n)să suporte toate taxele, comisioanele, cheltuielile profesionale şi orice alte cheltuieli ocazionate de pregătirea, încheierea, executarea, punerea în aplicare şi finalizarea prezentului contract, precum şi de obţinerea şi/sau furnizarea tuturor documentelor şi activităţilor aferente proiectului;

o) să nu sponsorizeze/finanţeze activităţi cu impact negativ asupra mediului pe perioada de valabilitate a contractului ori în perioada de monitorizare a proiectului;

p)anual, până la data de 15 ianuarie, inclusiv pe perioada monitorizării, să transmită AFM:

1. actele administrative/documentele emise de către structura teritorială a Curţii de Conturi şi/sau alte autorităţi cu atribuţii de control, în legătură cu proiectul finanţat în baza prezentului contract, dacă au fost realizate astfel de controale;

2. actele administrative/documentele emise de către beneficiar în aplicarea deciziilor/măsurilor dispuse prin actele/documentele prevăzute la pct. 1, precum şi stadiul măsurilor adoptate de către persoanele responsabilizate, dacă au fost emise;

3. date şi informaţii detaliate cu privire la cheltuielile stabilite prin actele administrative/documentele prevăzute la pct. 1 ca fiind neeligibile sau nejustificate, precum şi eventualele sume care se impun a fi recuperate, în legătură cu proiectul finanţat în baza prezentului contract.

q) să recupereze creanțele bugetare rezultate din derularea contractelor de finanțare;

r) să colaboreze cu oricare autoritate cu atribuții de verificare/inspecție/cercetare/control competentă material și teritorial, acolo unde situația o va impune;

s) să asigure comunicarea pe plan local prin furnizarea de informații cu privire la Program, accesul nediscriminatoriu la Program a potențialilor beneficiari de stimulent sub rezerva îndeplinirii de către aceștia a criteriilor de eligibilitate stabilite prin ghidul de finanțare și protecția datelor/documentelor având caracter personal furnizate de către participanții la Program;

ș) să depună la Administrația Fondului pentru Mediu raportul de finalizare a proiectului, în termen de 30 de zile de la data utilizării finanțării stipulate la art. 1;

t) să restituie în contul Administrației Fondului pentru Mediu sumele neutilizate la finalizarea contractului de delegare, în maximum 10 zile lucrătoare de la data finalizării acestuia;

ț) să acorde stimulentul pentru casare doar persoanelor fizice care s-au înscris în aplicația informatică și sunt menționate în lista transmisă de către AFM, conform art. 18 alin. (4);

u) să transmită anual, până cel târziu 15 ianuarie a anului următor, un raport de monitorizare, în care să menționeze, cel puțin, numărul stimulentelor pentru casare acordate în cursul acelui an, numele și prenumele beneficiarilor finali și seria de șasiu a autovehiculelor uzate casate.

Articolul 6

Obligaţiile AFM

AFM are următoarele obligaţii:

a)asigură finanţarea în condiţiile menţionate în prezentul contract, în limita fondurilor disponibile alocate pentru categoria de proiecte din care face parte, cuprinse în bugetul anual al Fondului pentru mediu;

b)pune la dispoziţia beneficiarului informaţiile legate de finanţare.

Articolul 7

Cazuri de culpă

(1) Nerespectarea de către dintre obligaţiile sale asumate prin prezentul contract ori care îi revin conform ghidului constituie caz de culpă. beneficiar a oricăreia

(2) Constituie caz de culpă şi următoarele fapte ale beneficiarului:

a)face declaraţii false sau incomplete pentru a obţine finanţarea prevăzută în contract sau furnizează rapoarte ce nu reprezintă realitatea;

b)comite nereguli de ordin financiar sau acte de corupţie în legătură cu proiectul, stabilite printr-o hotărâre judecătorească definitivă;

c)împotriva beneficiarului a fost demarată procedura de executare silită/dizolvare/lichidare/insolvenţă;

d)situaţia economico-financiară a beneficiarului nu mai asigură condiţii de realizare a proiectului.

(3) La constatarea unui caz de culpă, AFM va notifica beneficiarul şi, în cazul în care deficienţele menţionate în notificare nu sunt înlăturate, AFM are dreptul să ia următoarele măsuri, fără punerea în întârziere şi fără nicio altă formalitate prealabilă:

a)sistarea temporară a utilizării finanţării până la remedierea cauzelor care au dus la sistare; în acest caz, perioada de sistare nu se adaugă la durata de valabilitate a contractului;

b)sistarea definitivă, cu recuperarea sumelor virate către beneficiar, în condiţiile prevăzute de Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, şi rezilierea contractului, după caz.

Articolul 8

Încetarea contractului

(1) Contractul încetează de drept:

a)la data prevăzută în contract;

b)la data intervenţiei unui act de autoritate;

c)la apariţia unor circumstanţe care nu au putut fi prevăzute la data încheierii contractului şi care pot conduce la modificarea clauzelor contractuale în aşa măsură încât îndeplinirea contractului respectiv ar fi contrară instituţiei şi interesului public; acest fapt va fi notificat beneficiarului în termen de 10 zile de la momentul apariţiei unor astfel de circumstanţe sau de la momentul în care AFM a avut cunoştinţă de apariţia unor astfel de circumstanţe.

(2) Contractul poate înceta în cazul imposibilităţii obiective a beneficiarului de a realiza proiectul, prin renunţare, cu un preaviz scris de maximum 30 de zile, având drept consecinţă restituirea sumelor neutilizate, în termenul precizat în notificare/înştiinţarea de plată, de către beneficiarul finanţării alocate, la care se adaugă dobânzi/penalităţi, în temeiul Ordonanţei de urgenţă a Guvernului nr. 196/2005, aprobată cu modificări şi completări prin Legea nr. 105/2006, cu modificările şi completările ulterioare. În acest caz, contractul încetează prin acordul părţilor. În situaţia în care beneficiarul are de restituit sume finanţate, acordul se încheie după restituirea de către acesta a valorii integrale datorate.

(3) Contractul poate înceta prin reziliere, la iniţiativa AFM, în următoarele condiţii:

a)beneficiarul nu îşi îndeplineşte obligaţiile asumate prin contract, inclusiv în cazul nedepunerii cererii de decontare, ori în cazul nerespectării obligaţiilor care îi revin potrivit Ghidului de finanţare a Programului;

b)beneficiarul este în procedură de reorganizare judiciară sau faliment, executare silită sau în oricare altă procedură asemănătoare;

c)în situaţia intervenirii unuia dintre cazurile de culpă prevăzute la art. 7 alin. (2).

(4) În cazul nerespectării clauzelor contractuale şi a obligaţiilor asumate de beneficiar în cadrul Programului, AFM recuperează suma finanţată, iar contractul poate fi reziliat.

(5) În cazul recuperării finanţării, la valoarea de recuperat se datorează dobânzi/penalităţi, calculate de la data plăţilor efectuate cu titlu de finanţare, până la data recuperării sau a rambursării integrale, potrivit Ordonanţei de urgenţă a Guvernului nr. 196/2005, aprobată cu modificări şi completări prin Legea nr. 105/2006, cu modificările şi completările ulterioare.

(6) În cazul în care încetarea contractului intervine înainte de virarea finanțării în contul beneficiarului, acesta nu este obligat la restituirea vreunei sume.

(7) Beneficiarul finanţării rămâne direct răspunzător pentru toate consecinţele financiare directe sau indirecte antrenate de încetarea contractului înainte de termen din culpa sau la iniţiativa sa (inclusiv majorări/penalităţi, conform legii fiscale aplicabile creanţelor bugetare).

Articolul 9

Forţa majoră

(1) Forţa majoră este orice eveniment extern, imprevizibil, absolut invincibil şi inevitabil intervenit după încheierea prezentului contract de finanţare şi care împiedică executarea în tot sau în parte a acestuia. Forţa majoră, constatată în condiţiile legii, exonerează de răspundere părţile în cazul neexecutării parţiale sau totale a obligaţiilor asumate prin prezentul contract, pe toată perioada în care aceasta acţionează şi numai dacă a fost notificată corespunzător celeilalte părţi. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia dintre părţi.

(2) Partea care invocă forţa majoră are obligaţia de a notifica celeilalte părţi cazul de forţă majoră, în termen de 5 (cinci) zile calendaristice de la data apariţiei. Partea care invocă forţa majoră are obligaţia transmiterii celorlalte părţi a documentului prin care s-a constatat existenţa cazului de forţă majoră, într-un termen de 15 (cincisprezece) zile calendaristice de la data comunicării acestuia de către entitatea competentă. De asemenea, partea care invocă forţa majoră are obligaţia de a comunica data încetării cazului de forţă majoră, în termen de 5 (cinci) zile calendaristice de la încetare.

(3) Părţile au obligaţia de a lua orice măsuri care le stau la dispoziţie în vederea limitării consecinţelor acţiunii forţei majore.

(4) Dacă partea care invocă forţa majoră nu procedează la notificarea începerii/încetării cazului de forţă majoră, în condiţiile şi termenele prevăzute, nu va fi exonerată de răspundere şi va suporta toate daunele provocate celeilalte părţi prin lipsa de notificare.

(5) După caz, îndeplinirea contractului va fi suspendată de la data apariţiei cazului de forţă majoră pe toată perioada de acţiune a acesteia, dar fără a prejudicia drepturile ce li se cuveneau părţilor până la apariţia acesteia.

(6)Forţa majoră, comunicată şi dovedită în condiţiile alin. 2, exonerează de răspundere partea care o invocă.

(7) Dacă forţa majoră şi/sau consecinţele acesteia durează sau se estimează că va/vor dura mai mult de 3 luni, părţile se obligă să negocieze cu bună-credinţă în vederea identificării soluţiei celei mai bune, respectiv:

a)încetarea contractului, fără ca vreuna dintre părţi să poată pretinde celeilalte daune-interese;

b)modificarea contractului.

Articolul 10

Alte clauze

(1) Beneficiarul îşi asumă integral răspunderea pentru prejudiciile cauzate terţilor din culpa sa, pe parcursul derulării proiectului, AFM fiind degrevată integral de orice responsabilitate.

(2) În nicio circumstanţă şi din niciun motiv, AFM nu poate fi trasă la răspundere şi obligată la plata de daune-interese pe durata desfăşurării proiectului şi, ca urmare, AFM nu va accepta nicio cerere de despăgubire sau plăţi suplimentare.

(3) În cazul în care realizarea proiectului generează costuri suplimentare, aceste costuri vor fi acoperite pe cheltuiala beneficiarului.

(4) Contractul, în integralitatea sa, precum şi toate drepturile şi obligaţiile decurgând din acesta nu pot face obiectul cesiunii.

(5) Beneficiarul va adopta o conduită adecvată prin care va evita conflictul de interese şi va informa imediat AFM despre orice situaţie care dă naştere sau este posibil să dea naştere unui astfel de conflict.

(6)AFM şi beneficiarul se angajează să păstreze confidenţialitatea documentelor şi informaţiilor legate de derularea prezentului contract, informaţiile putând fi furnizate numai autorităţilor competente, în condiţiile legii, sau unor terţe părţi, numai cu acordul părţilor prezentului contract.

(7) Drepturile de proprietate intelectuală rezultate în urma implementării proiectului, precum şi alte documente legate de proiect vor rămâne în patrimoniul beneficiarului, care, la solicitarea AFM, va acorda acesteia dreptul de a utiliza gratuit şi după cum consideră necesar informaţia cuprinsă în rapoartele proiectului, precum şi rezultatele obţinute, oricare ar fi forma acestora.

(8) Beneficiarul finanţării are obligaţia de a despăgubi din surse proprii AFM pentru toate cheltuielile efectuate împotriva oricăror reclamaţii şi acţiuni în justiţie ce rezultă din încălcarea unor drepturi de proprietate intelectuală (brevete de invenţie, mărci înregistrate, desene sau modele industriale, drepturi de autor) legate de activităţile necesare implementării proiectului şi daune-interese, costuri, taxe şi alte cheltuieli de orice natură, aferente violării dreptului de proprietate intelectuală.

(9) Beneficiarul finanţării este de acord ca AFM să publice date privind rezultatele implementării proiectului.

(10) Beneficiarul finanţării se obligă ca, în orice notă, raport, material publicat, conferinţe şi seminare cu privire la proiect, să specifice că acesta a beneficiat de finanţare din Fondul pentru mediu.

(11) Neexercitarea de către AFM a oricărui drept prevăzut în prezentul contract nu constituie o renunţare la acesta, iar AFM va putea uza de acel drept oricând, până la stingerea tuturor obligaţiilor beneficiarului finanţării faţă de aceasta.

(12) În cazul în care, referitor la prezentul contract, apar modificări ale legislaţiei aplicabile, părţile au obligaţia să depună toate diligenţele, conform noilor reglementări, astfel încât să nu se abată de la obligaţiile stabilite în cuprinsul acestuia.

Articolul 11

Jurisdicţie

(1) Orice neînţelegere rezultând din interpretarea şi/sau executarea prezentului contract se va rezolva, pe cât posibil, pe cale amiabilă.

(2) În cazul în care o soluţie amiabilă nu este posibilă, litigiul se supune spre soluţionare instanţei judecătoreşti de drept comun în a cărei rază teritorială îşi are sediul AFM.

Articolul 12

Notificări

(1) Orice notificare sau solicitare în baza prezentului contract se va face în scris, la următoarele adrese:

a)pentru AFM: municipiul Bucureşti, Splaiul Independenţei nr. 294, corp A, sectorul 6;

b)pentru beneficiar : adresă/e-mail ......................., cu condiţia ca acestea să fie confirmate ulterior.

(2) În cazul în care beneficiarul doreşte să fie notificat la o altă adresă sau şi-a schimbat adresa, aceasta va fi comunicată în scris la AFM.

(3) Notificările făcute beneficiarului la adresele menţionate la alin. (1) lit. b) se consideră a fi aduse la cunoştinţa acestuia.

Articolul 13

Amendamente

(1) Prezentul contract poate fi modificat şi/sau completat numai cu acordul părţilor, consemnat într-un act adiţional. Cererea de modificare/completare a contractului va putea fi transmisă către AFM în perioada de valabilitate a acestuia, pentru cazuri bine întemeiate şi justificate de către beneficiarul finanţării.

(2) Prezentul contract poate fi suspendat pe o perioadă determinată, cu acordul părţilor, la solicitarea justificată a oricăreia dintre acestea. Perioada de suspendare se adaugă la durata de valabilitate a contractului.

Articolul 14

Prelucrarea datelor cu caracter personal

(1) Colectarea, prelucrarea şi stocarea/arhivarea datelor cu caracter personal ale reprezentanţilor părţilor contractante, precum şi ale participanţilor la activităţile proiectului se vor realiza de ambele părţi în conformitate cu prevederile Regulamentului (UE) nr. 679/2016 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (GDPR), precum şi cu respectarea legislaţiei naţionale în materie, în scopul implementării proiectului, realizării obiectului contractului, precum şi în scop statistic.

(2) Datele cu caracter personal, aşa cum sunt clasificate în Regulamentul (UE) nr. 679/2016, vor fi prelucrate de AFM în acord cu legislaţia menţionată pe toată perioada contractuală, inclusiv pe perioada de control al modului de îndeplinire a obiectului contractului, în scopul şi temeiul legal pentru care sa perfectat prezentul contract, precum şi în perioada de monitorizare a proiectului.

(3) Părţile contractului se vor informa şi notifica reciproc cu privire la orice încălcare a securităţii prelucrării datelor cu caracter personal din prezentul contract, în vederea adoptării de urgenţă a măsurilor tehnice şi organizatorice ce se impun şi în vederea notificării Autorităţii Naţionale de Supraveghere a Prelucrării Datelor cu Caracter Personal (ANSPDCP), conform obligaţiilor ce decurg din prevederile Regulamentului (UE) nr. 679/2016.

(4) Părţile vor fi exonerate de răspunderea pentru dezvăluirea informaţiilor prevăzute la alin. (3) dacă:

a)informaţia a fost dezvăluită după ce a fost obţinut acordul scris al celeilalte părţi contractante în acest sens, cu respectarea prevederilor legale incidente;

b)partea contractantă a fost obligată în mod legal să dezvăluie informaţia.

Articolul 15

Publicarea datelor

Beneficiarul este de acord ca următoarele date să fie publicate de către AFM: denumirea beneficiarului, valoarea totală a finanţării nerambursabile acordate, locul de implementare a acestuia, principalii indicatori ai proiectului, precum şi plăţile efectuate în cadrul prezentului contract.

Articolul 16

Dispoziţii finale

(1) Prin semnarea prezentului contract, inclusiv în caz de semnare prin procură, noi, reprezentanţii legali ai beneficiarului, am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii.

(2) Prezentul contract a fost semnat la data de .................., în două exemplare, ambele având valoare juridică egală, câte unul pentru fiecare parte contractantă.

AFM

Preşedinte,

.........................................

Beneficiarul finanţării

Prin reprezentant legal/împuternicit al reprezentantului legal,

.........................................

 **Anexa nr. 3 la ghid**

 Nr. de înregistrare la Administraţia Fondului pentru Mediu .........................

 Aprobat

 Preşedinte AFM,

 ..................................

CERERE DE VIRAMENT

Denumirea completă a beneficiarului finanţării: ..............................................................................

Înregistrat cu cod de identificare fiscală ...........................

Adresa: localitatea ......................., str. ..................... nr. ......., bl. ......., sc. ....., et. ......, ap. ......, judeţul/sectorul .............................., cod poştal ............., telefon/fax ......................, e-mail .................,

reprezentat prin:

Reprezentant legal/Împuternicit al reprezentantului legal (numele şi prenumele)............................., domiciliat/cu reşedinţa în localitatea ......................................, str. ..................... nr. ......., bl. ......., sc. ....., et. ......, ap. ......, judeţul/sectorul .............................., telefon/fax ......................, e-mail ...................

În baza Contractului de delegare nr. .........../................ încheiat cu Administrația Fondului pentru Mediu în cadrul Programului privind casarea autovehiculelor uzate, vă rugăm să aprobaţi prezenta cerere pentru virarea sumei de .................................. lei (în cifre şi litere) în contul ....................................... deschis la Trezoreria .......................................

Suma virată în baza prezentei cereri este destinată acordării stimulentului pentru casare pentru un număr de ........ autovehicule uzate și va fi utilizată exclusiv în acest scop, în conformitate cu prevederile ghidului de finanțare a Programului privind casarea autovehiculelor uzate, aprobat prin Ordinul ministrului mediului, apelor și pădurilor nr. 2.261/2022, cu modificările și completările ulterioare și clauzelor contractului de delegare mai sus identificat.

Subsemnatul, cunoscând prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii, declar pe propria răspundere, sub sancţiunile aplicate faptei de fals în declaraţii, că nu am furnizat şi nu voi furniza informaţii false în documentele prezentate.

 Subsemnatul îmi asum răspunderea tuturor informaţiilor conţinute în prezenta cerere de virament, o declar corectă şi completă, garantez că datele furnizate sunt actuale, reale, corecte şi respectă prevederile ghidului de finanţare, precum și clauzele contractului de delegare încheiat cu Administrația Fondului pentru Mediu.

Înţeleg că neîndeplinirea condiţiilor de mai sus ori prezentarea eronată sau falsă a acestor condiţii, precum și nerespectarea obligațiilor asumate prin cererea de finanțare și contractul de delegare, va conduce la returnarea integrală a sumei primite ca finanţare nerambursabilă în cadrul Programului privind casarea autovehiculelor uzate.

Subsemnatul sunt de acord ca orice instituţie, societate comercială, bancă, alte persoane juridice să furnizeze informaţii reprezentanţilor autorizaţi ai Administrației Fondului pentru Mediu cu privire la orice aspect tehnic şi financiar în legătură cu activitatea beneficiarului de finanțare.

Prin semnarea prezentei cereri de virament confirm că am înţeles şi mi-am însuşit în integralitate conţinutul acesteia.

Beneficiarul finanţării\*:

Reprezentant legal/Împuternicit al reprezentantului legal: ................................

Numele şi prenumele: ..................................................

Funcţia: ...............................

Semnătura: .........................

\* În cazul în care cererea de virament este semnată de persoana împuternicită, se vor prezenta inclusiv actul de împuternicire şi copia actului de identitate al împuternicitului, valabil la data înregistrării cererii la AFM.

 Anexa nr. 4 la ghid

RAPORT DE FINALIZARE\*

Titlul Programului: Programul privind casarea autovehiculelor uzate

Denumirea beneficiarului finanţării:

....................................

A.Date generale ale proiectului

Durata proiectului (nr. luni): ..........................

Data semnării contractului de delegare: ........................................

Data începerii proiectului: ..........................................................

Data finalizării proiectului: .......................................... .......................

B.Rezultatele proiectului

|  |  |  |  |
| --- | --- | --- | --- |
| Nr. crt. | Finanţare alocată de AFM | Valoare susţinută din surse proprii de beneficiar | Număr stimulente pentru casare acordate |
| 1. |  |  |  |

C.Analiza postimplementare - factori majori care au afectat derularea şi rezultatele implementării proiectului (dacă au existat, comentaţi modul în care aceşti factori au influenţat derularea şi rezultatele implementării proiectului)

Factori care au determinat întârzieri în derularea activităţilor proiectului ............................................

Factori care au afectat îndeplinirea obiectului proiectului ...................................................................

Factori care au determinat modificări în structura aprobată a bugetului proiectului ............................

Factori care au influenţat pozitiv proiectul ..........................................................................................

Beneficiarul finanţării:

Reprezentant legal/Împuternicit al reprezentantului legal: ..............................

Numele şi prenumele: .......................................

Funcţia: ...............................

Semnătura: .........................

\* În cazul în care se optează pentru transmiterea raportului de finalizare prin intermediul poştei electronice, documentul se semnează de beneficiarul finanţării cu semnătură electronică calificată.